Työttömyys väheni helmikuussa. Työllisyysasteen kausivaihtelusta tasoitettu trendi oli 71,1 prosenttia.

Työttömyys väheni helmikuussa. Tilastokeskuksen työvoimatutkimuksen mukaan työttömiä oli viime kuussa 233 000, mikä oli 9 000 vähemmän kuin vuotta aikaisemmin.

Työttömyysaste oli 8,6 prosenttia, kun se viime vuoden helmikuussa oli 9,2 prosenttia.

Työllisiä oli helmikuussa 79 000 enemmän kuin vuotta aiemmin. Työllisiä miehiä oli 50 000 enemmän ja naisia 29 000 enemmän kuin viime vuoden helmikuussa.

Työllisyysaste eli työllisten osuus 15–64-vuotiaista oli helmikuussa 69,8 prosenttia, kun se vuotta aiemmin oli 67,3 prosenttia. Miesten työllisyysaste nousi vuodentakaisesta 3,1 prosenttiyksikköä 70,5 prosenttiin. Naisten työllisyysaste nousi 2,0 prosenttiyksikköä 69,2 prosenttiin.

Työllisyysasteen kausi- ja satunnaisvaihtelusta tasoitettu trendi oli 71,1 prosenttia. Pääministeri Juha Sipilän (kesk) hallituksen asettama tavoite on 72 prosenttia.

Työvoiman ulkopuolella olevia oli helmikuussa 1 423 000, eli 54 000 vähemmän kuin vuosi sitten.

Nuorten 15–24-vuotiaiden työttömyysaste oli helmikuussa 21,1 prosenttia, mikä oli 1,7 prosenttiyksikköä pienempi kuin vuotta aiemmin.

Työ- ja elinkeinoministeriön tilastojen mukaan helmikuun lopussa työ- ja elinkeinotoimistoissa oli yhteensä 276 000 työtöntä työnhakijaa, mikä on 56 000 vähemmän kuin vuotta aikaisemmin.

Alle 25-vuotiaita työttömiä työnhakijoita oli 33 000, mikä on 7 000 vähemmän kuin edellisen vuoden helmikuussa.

Työttömyys laski eniten Pirkanmaalla, Satakunnassa ja Pohjanmaalla.

Aktivointiasteeseen laskettavissa palveluissa oli helmikuun lopussa yhteensä 126 000 henkilöä, mikä oli sama määrä kuin edellisen vuoden helmikuussa. Palveluiden piirissä oli 4,7 prosenttia työvoimasta.

Ero Tilastokeskuksen lukuihin johtuu erilaisista tilastointitavoista.